钦定古今图书集成/理学汇编/学行典/第072卷 > 周子通书 > 《太极图说》
## 钦定古今图书集成/理学汇编/学行典/第072卷 > 周子通书 > 《太极图说》

太极动而生阳；动极而静，静而生阴。静极复动，一动
一静，互为其根。分阴分阳，两仪立焉。

〈注〉太极之有动静，是天命之流行也。所谓“一阴一阳之谓道。”诚者，圣人之本，物之终始，而命之道也。其动也，诚之通也，继之者善，万物之所资以始也。其静也，诚之复也，成之者性，万物各正其性命也。动极而静，静极复动，一动一静，互为其根，命之所以流行而不已也。动而生阳，静而生阴，分阴分阳，两仪立焉，分之所以一定而不移也。